作者:白居易
標題:山石榴花十二韻
內容:曄曄複煌煌，花中無比方。豔夭宜小院，條短稱低廊。本是山頭物，今為砌下芳。千叢相向背，萬朵互低昂。照灼連朱檻，玲瓏映粉牆。風來添意態，日出助晶光。漸綻胭脂萼，猶含琴軫房。離披亂剪綵，斑駁未勻妝。絳焰燈千炷，紅裙妓一行。此時逢國色，何處覓天香。恐合栽金闕，思將獻玉皇。好差青鳥使，封作百花王。